**2023 මාර්තු මස 14 වන දින නිවිතිගල ප්‍රාදේශීය සභා රැස්වීම් ශාලාවේදි පෙ.ව 10.00ට ආරම්භ කර පවත්වන ලද සභා රැස්විමේ වාර්තාවයි.**

 **පහත නම් සදහන් ගරු මන්ත්‍රීතුමන්ලා හා මන්ත්‍රීතුමියන් රැස්වීමට සහභාගී වූහ.**

* **නිවිතිගල ප්‍රාදේශීය සභා ගරු සභාපති කුලතුංග ලියනගේ මහතා**
* **නිවිතිගල ප්‍රාදේශීය සභා ගරු උප සභාපති විජිත වැරණියගොඩ මහතා**
* **නිවිතිගල ප්‍රාදේශීය සභා ගරු මන්ත්‍රී බුද්ධික ප්‍රේමරත්න මහතා**
* **නිවිතිගල ප්‍රාදේශීය සභා ගරු මන්ත්‍රී සොමී ගුණවර්ධන මහතා**
* **නිවිතිගල ප්‍රාදේශීය සභා ගරු මන්ත්‍රීනි ඉනෝකා ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රී චන්දු නිරෝෂන් මහතා**
* **නිවිතිගල ප්‍රාදේශීය සභා ගරු මන්ත්‍රී ලෝහිත වේරගම මහතා**
* **නිවිතිගල ප්‍රාදේශීය සභා ගරු මන්ත්‍රී ගාමිණී ඉන්ද්‍රජිත් නොරගල්ල මහතා**
* **නිවිතිගල ප්‍රාදේශීය සභා ගරු මන්ත්‍රී සුරංග ප්‍රභාත් මහතා**
* **නිවිතිගල ප්‍රාදේශීය සභා ගරු මන්ත්‍රී නුවන් ප්‍රසාද් මහතා**
* **නිවිතිගල ප්‍රාදේශීය සභා ගරු මන්ත්‍රී දුමින්ද සම්පත් මහතා**
* **නිවිතිගල ප්‍රාදේශීය සභා ගරු මන්ත්‍රී ලහිරු රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රිනී ලක්මාලි ඩයස් අබේගුණවර්ධන මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී ගයනා චින්තානි මහත්මිය**
* **නිවිතිගල ප්‍රාදේශීය සභා ගරු මන්ත්‍රී සුසාන්ත රූපසිංහ මහතා**
* **නිවිතිගල ප්‍රාදේශීය සභා ගරු මන්ත්‍රී සුරේෂ් කාන්ත් මහතා**
* **නිවිතිගල ප්‍රාදේශීය සභා ගරු මන්ත්‍රිනී නීතා එක්නැලිගොඩ මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී නිශාන්ති ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී චම්පිකා මධුමති මහත්මිය**
* **නිවිතිගල ප්‍රාදේශීය සභා ගරු මන්ත්‍රී සුනිල් ශාන්ත ගුණතිලක මහතා**
* **නිවිතිගල ප්‍රාදේශීය සභා ගරු මන්ත්‍රී අජන්ත සිසිර කුමාර මහතා**
* **නිවිතිගල ප්‍රාදේශීය සභා ගරු මන්ත්‍රී ශාන්ත සේනා රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රී චමින්ද කුමාර ප්‍රනාන්දු**
* **නිවිතිගල ප්‍රාදේශීය සභා ගරු මන්ත්‍රී ආර් ඒ වසන්ත මහතා**

 සහභාගී වූ නිලධාරින්,

එම්.කේ.පුෂ්පකුමාරි මිය-ලේකම්

පී.ආර් නයගරා නේදියන් රෝෂා මිය-කළමනාකරණ සේවා නිලධාරී

2023.01.10 වන දින සභා වාර්තාව සභා සම්මත කිරිම.

2023.01.10 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බව ගරු සභාපති කුලතුංග ලියනගේ මහතා සභාවට යෝජනා කළ අතර ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි.ඒ අනුව 2023.01.10 දිනැති සභා වාර්තාවේ සංශෝධන කිසිවක් නොතිබූ බැවින් ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

1. සභාපතිවරයා විසින් කරනු ලබන නිවේදන
2. 5යථා පරිදි කල් දි ඇති ප්‍රශ්ණ - නැත
3. ප්‍රාදේශීය සභාව වෙත එවන ලද සංදේශ, පෙත්සම්
4. යථා පරිදි කල්දි ඇති යෝජනා

04.01 **ගරු සභාපති කුලතුංග ලියනගේ මහතාගේ යෝජනා**

1. LL 7018 ට්‍රිපර් රථයේ තට්ටුව ගැසීම සඳහා කිහිපවරක්ම මිල ගණන් කැඳවුවද නිසි පරිදි මිල ගණන් ඉදිරිපත් නොවුණි.ඒ අනුව සංවර්ධන නිර්මාණ හා යන්ත්‍රෝපකරණ අධිකාරිය වෙත දැන්වු පසු තට්ටුව ගසා දීමට හැකි බවත් එය අළුත්වැඩියා කරන තෙක් එම ආයතනයේ ඇති එම වර්ගයේම තට්ටුවක් සවිකර දිමට හැකි බවත් ප්‍රකාශ කරන ලදි.ඒ අනුව ට්‍රිපර් රථය එම ආයතනයට යොදා අළුත්වැඩියා කිරීමටත් එම කාලය තුළ ඔවුන්ගෙන් ලබාදෙන නව තට්ටුව යොදා නොදිරන කසළ එක්රැස් කිරීමේ කටයුතු වලට ට්‍රිපර් රථය යෙදවීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී ට්‍රිපර් රථය සංවර්ධන නිර්මාණ හා යන්ත්‍රෝපකරණ අධිකාරිය වෙත යොමු කිරීමටත් එතෙක් ඔවුන් ලබාදෙන නව තට්ටුව යොදාගෙන ට්‍රිපර් රථය භාවිතයේ යෙදවීමත් සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. නිවිතිගල ප්‍රාදේශිය සභාව සතු 250-0584 දරණ කැබ් රථයට 2019 වර්ෂයේදී අළුතින් කැබ් කොටසක් තබා අළුත්වැඩියා කර ඇත.මෙම වෙනස සිදුකිරීමෙන් පසු වාහනයේ පොත වෙනස් කිරීම සඳහා අවශ්‍ය බර සහතික ලබා ගැනීමට මෝටර් රථ ප්‍රවාහන දෙපාර්තමේන්තුව වෙත ඉදිරිපත් කරන ලදි.එහිදී පරීක්ෂා කිරීමෙන් පසු මෝටර් රථ පරීක්ෂක කියා සිටියේ කැබ් රථයේ චැසි අංකය අපැහැදිලි බවත් ඒ සඳහා බර සහතික ලබා දීමට නොහැකි බවත් පවසන ලදි.ඒ අනුව කැබ්රථය වේරහැර මෝටර් රථ ප්‍රවාහන දෙපාර්තමේන්තුව වෙත ඉදිරිපත් කරන ලදි.එහිදී කැබ්රථය පරීක්ෂා කිරීමෙන් අනතුරුව වාහනයේ එන්ජින් අංකය සහ වාහනයේ පොත නොසැඳෙන බව ප්‍රකාශ කරන ලදි.එබැවින් වාහනයේ පොත වෙනස් කිරීමට නොහැකි වී ඇත.ඒ සඳහා අවශ්‍ය ඉදිරි ක්‍රියාමාර්ග ගැනීමට වන යෝජනාව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී මෝටර් රථ හා ප්‍රවාහන අධිකාරිය වෙත නැවත කැබ්රථය ඉදිරිපත් කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. 2019.02.14 වන දින මාසික සභාවේ අංක 05.05.II සභා තීරණයට අනුව පුනරාවර්තන වියදම් වලට අදාලව බිල්පත් ගෙවීම සභාපතිවරයාගේ අධිකාරිත්වය යටතේ සිදුකිරීම සඳහා බලය පැවරී තිබුණද පුනරාවර්තන වියදම් යටතේ ඉන්ධන බිල්පත් ගෙවීම ඇතුළත් වී නොමැත.නමුත් 1987 අංක 15 දරණ ප්‍රාදේශිය සභා පනතේ 216 වන වගන්තිය ප්‍රාකාරව ඉන්ධන බිල්පත ගෙවීමද පුනරාවර්තන වියදමක් බව සඳහන් වී ඇත.ඉන්ධන වල මිල ඉහළ යාම නිසා ඉන්ධන බිල්පත රු.300,000.00 ඉක්මවන අතර රු 1,000,000.00 ක් වු ඉන්ධන බිල්පත්ද ලැබී ඇත.ඉන්ධන සැපයුම්කරු විසින් ඉතා කෙටිකාලයදී බිල්පත් පියවීම අපේක්ෂා කරන අතර ගෙවීම් ප්‍රමාද වීමේදී නිවිතිගල ප්‍රාදේශීය සභාව වෙත ඉන්ධන සැපයීමද සීමා කිරීම සිදුකරයි. මසකට එක්වරක් පමණක් පැවැත්වෙන මුදල් ප්‍රතිපත්ති කාරක සභාව හෝ මාසික සභාවට යොමු කර අනුමැතිය ලබා ගෙන බිල්පත් ගෙවීම මෙනිසා ගැටළුවක් වී ඇත.ඒ සම්බන්ධයෙන් සුදුසු ක්‍රියාමාර්ගයක් ගැනීමට වන යෝජනාව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි.
2. 2022.12.20 දින පැවති මාසික මහ සභාවේ තීරණය පරිදි මුදල් හා ප්‍රතිපත්ති කමිටුව වෙත පවරා තිබු රු.300,000.00-රු1,000,000.00 ත් අතර මිලදී ගැනීම් සහ ඇස්තමේන්තු අනුමත කිරීමේ බලතල 2023/02/28 පැවති මුදල් කමිටුවේ තීරණය පරිදි නැවත සභාව වෙත පවරා ගැනීම සුදුසු බවත් ඒ අනුව රු300,000.00 ට වැඩි සියළු මිලදී ගැනීම් සහ ඇස්තමේන්තු අනුමත කිරීම ගරු සභාවේ අනුමැතිය යටතේ සිදුකිරීම සුදුසු බවත් ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථිර කරන ලදි.ඒ අනුව ගරු සභාවේ කරුණු විමසීමේදී
3. නිවිතිගල ප්‍රාදේශීය සභා බල ප්‍රදේශිය තුළ නාගරික සංවර්ධන අධිකාරි පනත අනුව ප්‍රකාශයට පත් නොවු ප්‍රදේශ සඳහා 1915 නිවාස හා නගර සංවර්ධන ආඥා පනත ක්‍රියාත්මක කිරීමට අවශ්‍ය අතුරු ව්‍යවස්ථාව 2019.04.09 මාසික සභාවේදී අංක 05.03.V දරණ තීරණය අනුව සභා සම්මත කර ගෙන ඇත.නමුත් එහි අඩුපාඩු පවතින බැවින් අඩුපාඩු නිවැරදි කර ඉදිරිපත් කරන ලෙස සබරගමු පළාත් පාලන කොමසාරිස් විසින් දන්වා ඇත.ඒ අනුව කෙටුම්පත් කරන ලද අතුරු ව්‍යවස්ථාව නිවිතිගල ප්‍රාදේශිය සභා බලප්‍රදේශය තුළ ක්‍රියාත්මක කිරීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී සුරේෂ් කාන්ත් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී සංශෝධිත අතුරු ව්‍යාවස්ථාව අනුමත කර ප්‍රකාශයට පත්කිරීමෙන් පසු නිවිතිගල බල ප්‍රදේශය තුළ ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
4. නිවාස හා නගර සංවර්ධන ආඥා පනතේ 13 වන වගන්ති II යටතේ අනවසර ඉදිකිරීමක් කඩා ඉවත් කිරීම සම්බන්ධව මහේස්ත්‍රාත්වරයාට තීරණ ගැනීම සඳහා අනවසර ඉදිකිරීමකදී පැමිණිලි කිරීම සම්බන්ධව මා වෙත ඇති බලතල නිවිතිගල ප්‍රාදේශිය සභාවේ කාර්මික නිලධාරී තනතුර දරණ අයවෙත පැවරීම සුදුසු බව ගරු සභාපති කුලතුංග මහතා විසින් කරන ලද යෝජනාව ගරු මන්ත්‍රී සොමී ගුණවර්ධන මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී මෙතෙක් ඉහතින් කී කාරණය සම්බන්ධයෙන් සභාපතිතුමා වෙත පැවරී ඇති බලතල සභාවේ කාර්මික නිලධාරී වෙත පැවරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
5. නිවිතිගල ප්‍රාදේශිය සභාවට අයත් දොළොස්වල කොම්පෝස්ට් අංගනයට බඳවා ගැනීමට ගරු ආණ්ඩුකාරතුමා අනුමත කළ සෞඛ්‍ය කම්කරුවන් හත්දෙනා යටතේ සේවය යොදවා ගත් පහත නම් සඳහන් සේවකයින්ට 2023.03.01 සිට 2023.08.31 දින දක්වා මාස 06කට කාලයකට දෛනික වැටුප් එනම් රු.808.33 ක වැටුපක් ගෙවීමේ පදනම මත සේවා ගිවිසුම් සකස් කිරීමට සුදුසු බවට ගරු සභාපතිතුමා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී රු808.33 ක දෛනික වැටුප් ගෙවීමේ පදනම මත මාස 06 ක කාලයක් සඳහා දෛනික වැටුපක් ගෙවීමේ පදනම මත සේවා ගිවිසුම් සකස් කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |
| --- | --- | --- |
| නම | තනතුර | සේවාකාලය |
| ඩී පී දීපිකා පතිරණ | සෞඛ්‍ය කම්කරු | 2023.03.01-2023.08.31 දක්වා |
| යූ තුෂාන් උදයංග කුමාර | සෞඛ්‍ය කම්කරු | 2023.03.01-2023.08.31 දක්වා |

1. නිවිතිගල ප්‍රාදේශීය සභාවේ සේවා ගිවිසුම් මත යොදවා ගෙන ඇති පහත නම් සඳහන් අයගේ සේවා කාලය දීර්ඝ කර ගැනීම සඳහා ගරු සභාවේ අනුමැතිය ලබා ගැනීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි. ඒ අනුව ගරු සභාවේ කරුණු විමසීමේදී සඳහන් කර ඇති සේවා කාලය තෙක් ඔවුන්ගේ සේවා ගිවිසුම් දීර්ඝ කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |
| --- | --- | --- |
| නම | තනතුර | සේවාකාලය |
| ඊ වීරරත්න | ට්‍රැක්ටර් රථ රියදුරු | 2023.03.25-2023.12.04 දක්වා |

1. සේන ස්ටෝර්ස්,තුත්තිරිපිටිය,නිවිතිගල ලිපිනයේ පදිංචි පී.ඒ උත්පලා මධුවන්ති පිටිගල යන අය ශ්‍රී ලංකා වෘත්තීය ශිල්පි පුහුණු අධිකාරියේ තොරතුරු හා සන්නිවේදන තාක්ෂණ ශිල්පීය පාඨමාලාව (NVQ 04) සම්බන්ධයෙන් පුහුණු පාඨමාලාවක් හදාරා ඇති අතර පාඨමාලාව සම්පුර්ණ කිරීම සඳහා මාස 06ක ප්‍රායෝගික පුහුණුවක් ලබා ගැනීම සඳහා නිවිතිගල ප්‍රාදේශිය සභාව තුළ ඇය වෙත අවස්ථාවක් ලබා දීම සහ එම පුහුණු පාඨමාලාවට අයත් කාලය තුළ දෛනිකව රුපියල් පන්සියයක දීමනාවක් ලබා දීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී ඉහත නම් සඳහන් අය වෙත නිවිතිගල ප්‍රාදේශිය සභාවේ ප්‍රායෝගික පුහුණුවක් ලබා දීම සුදුසු බවත් මාස 06 ක පුහුණු කාලය තුළ දෛනිකව රු.500.00 ක දීමනාවක් ප්‍රධාන ලේකම්ගේ අනුමැතිය මත ගෙවීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශීය සභා පොදු වෙළඳ සංකීර්ණයේ පළමු මහල වැඩ අවසන් කිරීම සඳහා කඩ කාමර ටෙන්ඩර් කර ලබා ගන්නා අක්මුදල් යොදවා ව්‍යාපෘතිය ක්‍රියාත්මක කිරීමට 2022.12.20 වන දින නිවිතිගල ප්‍රාදේශීය සභාවේ මහ සභා රැස්වීමේ දී තීරණය වී ඇත. නමුත් මේ වන විට ව්‍යාපෘතිය ක්‍රියාත්මක කිරීමට වැයවන සම්පූර්ණ මුදල රු.14,209,714.16 ක් වන අතර මෙම ව්‍යාපෘතිය සඳහා අදාල කඩ කාමර ටෙන්ඩර් කිරීමෙන් ලබා ගන්නා අක් මුදල් ප්‍රමාණය රු.10,841,400.00 වේ. ඒ අනුව අක්මුදල් ඉක්මවා ව්‍යාපෘතිය ක්‍රියාත්මක කිරීම සඳහා වැයවන රු.3,368,314.16 ක මුදල සභා අරමුදල් යොදවා ක්‍රියාත්මක කිරීමටත් ඒ සඳහා සභා අරමුදලින් ගෙවීම් කිරීමටත් සභා‍වේ අනුමැතිය ලබා ගැනීම සඳහා වන යෝජනාව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී අක් මුදල් ඉක්මවා වැය වන රු.3,368,314.16 ක මුදල සභා අරමුදලින් දැරීමටත් ඒ සඳහා ගෙවීම් කිරීමටත් සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. 2022 භාණ්ඩ සමීක්ෂණ කටයුතු අවසන් වීමෙන් පසු වෙන්දේසි කිරීම සඳහා නිර්දේශිත භාණ්ඩ අතර ඇලපාත සම්භාණ්ඩ කර්මාන්තශාලාවට අයත් පහත සඳහන් උපකරණ ඇතුළත්ව ඇත.එම භාණ්ඩ නිවිතිගල ප්‍රාදේශිය සභාවේ කටයුතු සඳහා ප්‍රයෝජනයට ගත නොහැකි අතර වටිනාකමෙන් වැඩි යන්ත්‍රෝපකරණ එම භාණ්ඩ අතර වේ.එබැවින් සම්භාණ්ඩ කර්මාන්තශාලවට අයත් යන්ත්‍රෝපකරණ වෙන්දේසි කිරීම සඳහා යාන්ත්‍රික ඉංජිනේරු,කාර්මික නිලධාරී,සමීක්ෂණ මණ්ඩලයේ නිලධාරියෙකුගෙන් සමන්විත කමිටුවක් මගින් තක්සේරු කර ඉදිරි කටයුතු සිදුකිරීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී ඉහත නිලධාරීන්ගෙන් සමන්විත කමිටුවක් මගින් තක්සේරු කර ඒ අනුව වෙන්දේසි කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |
| --- | --- | --- |
| අනු අංකය | භාණ්ඩය/ උපකරණය | ඒකක ප්‍රමාණය |
| 01 | Km 250 BL Sunster machine (NPS 01) | 01 |
| 02 | Km 250 BL Sunstar machine (NPS 02) | 01 |
| 03 | Km 350 BL Sunstar machine (NPS 03) | 01 |
| 04 | Lu 820 Lumark Sewing machine (NPS 4) | 01 |
| 05 | Skiving machine (NPS 05) | 01 |
| 06 | Lu 820 Lumark Sewing machine(NPS 06) | 01 |
| 07 | TORENTO combined finishing (NPS 07) | 01 |
| 08 | TORENTO Strap Cutting(NPS 08) | 01 |
| 09 | TORENTO Hydrolic serring Arm clicking press (NPS 09) | 01 |
| 10 | Head Reactivater (NPS 10) | 01 |
| 11 | Manuel Scrow Press (NPS 11) | 01 |
| 12 | Compreshior so 248 (NPS 12) | 01 |
| 13 | Compreshior Leopard air compreshior (NPS 13) | 01 |
| 14 | Penumatic stle press machine (NPS 14) | 01 |
| 15 | Bench grinder oxperd model (NPS 15 - i) | 01 |
| 16 | Bench grinder super master MG 200 (NPS 15 - II) | 01 |
| 17 | Work bench (NPS 17) | 04 |
| 18 | Steel chair (NPS 19) | 05 |
| 19 | Lasting stanal (NPS 20) | 01 |
| 20 | Raw matireal rack (NPS 21) | 03 |
| 21 | පටි කපන යන්ත්‍ර මේස (NPS 22) | 01 |
| 22 | මීටර් 01 කෝදු  | 02 |
| 23 | හිල් විදින අඬු | 06 |
| 24 | යකඩ අඬු | 07 |
| 25 | සපත්තු අච්චු යකඩ | 03 |
| 26 | සපත්තු අච්චු Molder | 04 |
| 27 | සිවිලින් ෆෑන් | 04 |
| 28 | රෙගියුලේටර් | 04 |

1. 296/1 ධීරානන්ද මාවත,ඇලපාත,රත්නපුර ලිපිනයෙහි පදිංචි යු එම් ප්‍රියන්ත ලක්ෂ්මන් යන අය දීර්ඝකාලීන වකුගඩු රෝගයෙන් පෙළෙන අතර වකුගඩුවක් බද්ධ කිරීමට වෛද්‍යවරුන්ගේ නිර්දේශය වී ඇත.ලේ පිරිපහදු කරමින් දැනට ප්‍රතිකාර කිරීම සඳහා විශාල වියදමක් දැරීමට සිදු වී ඇත.ස්ථීර ආදායම් මාර්ගයක් නැති මොවුන් හට යම් උපකාරයක් අපේක්ෂාවෙන් නිවිතිගල ප්‍රාදේශිය සභාව වෙත ඉල්ලීමක් ඉදිරිපත් කර ඇත.ඒ සඳහා නිවිතිගල ප්‍රාදේශිය සභාව මගින් රෝගී ආධාරයක් ලබා දීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී රෝගී ආධාර ලෙස රුපියල් දසදහසක මුදලක් (රු.10,000.00) ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. එගොඩ නිවිතිගල මුල්මැදිගොඩ නිවාස සංකීර්ණයේ ඉනෝකා දයානි යන අය විසින් ඉදිකරන ලද අනවසර බැම්ම හේතුවෙන් ජී ඩබ් සෝමතිලක යන අයගේ ජීවිත හා දේපල වලට හානි සිදුවීමේ අවදානමක් ඇති වී ඇත.ජාතික ගොඩනැගිලි පර්යේෂණ සංවිධානයේ නිර්දේශ වලට පටහැනිව මෙම බැම්ම ඉදිකර ඇති බැවින් එහි ප්‍රමිතිය පිළිබඳවද ගැටළුවක් පවතී.මෙම බැම්ම කඩා ඉවත් කිරීමට මහේස්ත්‍රාත් අධිකරණයට කරුණු වාර්තාවක් සභාව මගින් ගොනුකළ හැකි නමුත් එම බැම්ම කඩා ඉවත් කිරීමේදී දෙපාර්ශවයටම අවදානමක් ඇති බව කාර්මික නිලධාරීගේ සහ සැලසුම් කමිටු නිර්දේශයන් වල සඳහන් කර ඇත.

මෙම ඉඩම් සභාව සතු බැවින් කඩා ඉවත් කිරීමකින් තොරව ඉදිකරන ලද බැම්ම සවිගැන්වීම සඳහා විකල්ප ක්‍රියාමාර්ගයක් ගැනීම සඳහා වරලත් ඉංජිනේරු අධීක්ෂණය සහ ජාතික ගොඩනැගිලි පර්යේෂණ සංවිධානයේ නිර්දේශ සහිතව, සභාවේ ප්‍රතිපාදන වෙන් කරමින් දෙපාර්ශවයටම සිදුවිය හැකි ජීවිත හා දේපල හානි අවම කර ගැනීමට සුදුසු ක්‍රියාමාර්ගයක් ගැනීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී දෙපාර්ශවයටම සිදු විය හැකි හානිය වළක්වා ගැනීම සඳහා වරලත් ඉංජිනේරු අධීක්ෂණය යටතේ ප්‍රාදේශිය සභා ප්‍රතිපාදන යොදා බැම්ම ඉදිකිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශිය සභාවේ ගලි බවුසරය 2021/11/19 දින දොලොස්වල කසල අංගනයට යන මාර්ගයේදී අනතුරට ලක්විය.ඒ සම්බන්ධව රක්ෂණ සමාගම දැනුවත් කර අවශ්‍ය ඉදිරි කටයුතු සිදුකර ඇත.නමුත් රක්ෂණ සමාගම අමතා තොරතුරු ලබා දීමේදී ඇතිවූ දෝෂයක් හේතුවෙන් රක්ෂණ වන්දිය ලබා දිය නොහැකි බව දන්වා ඇත.ඒ අනුව රක්ෂණ සමාගමට හා රක්ෂණ ඔම්බුඩ්ස්මන්වරයා වෙත අභියාචනා ඉදිරිපත් කර ඒ සම්බන්ධව පරික්ෂණද පවත්වා ඇත.ඔම්බුඩ්ස්මන්වරයා ලබා දුන් තීරණය වුයේ යාන්ත්‍රික ඉංජිනේරුවරයෙකු යොදවා ඒ සම්බන්ධව වාර්තාවක් ලබා ගෙන අළුත්වැඩියා කිරීමට අදාල ඇස්තමේන්තු නැවත රක්ෂණ සමාගම වෙත ඉදිරිපත් කරන ලෙසයි.මේ කාලය තුළ කාර්යාලීය මට්ටමින් සිදුකළ යුතු මු.රෙ 104(04) අවසන් පරීක්ෂණය සිදුකරමින් යනු ලබයි.2021/11/19 වන දින ගලිබවුසරය අනතුරට ලක්වුවත් කහවත්ත ප්‍රාදේශිය සභාවට අයත් ගලි බවුසරය මගින් නිවිතිගල ප්‍රාදේශිය සභාව මගින් සපයනු ලබන ගලි සේවාව අඛණ්ඩව පවත්වාගෙන යනු ලබන අතර එම ගලි බවුසරය නැවත භාර දීමට කටයුතු කළ යුතු බැවින් කුරුවිට ප්‍රාදේශිය සභාවේ ගලි බවුසරය අළුත්වැඩියා කර ලබා ගනිමින් ගලි සේවාව අඛණ්ඩව පවත්වාගෙන යාමට කටයුතු කර ඇත.ගරු සභාවේ දැන ගැනීම පිණිස මේ සම්බන්ධ යෝජනාව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.
2. 2023/02/28 වන දින පැවැත්වු මුදල් ප්‍රතිපත්ති කාරක සභා වාර්තාවේ ඇතුළත් ටෙන්ඩර් මණ්ඩල තීරණ ගරු සභාවේ අනුමැතිය ලබා ගැනීම සඳහා ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී සොමී ගුණවර්ධන මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී පහත සඳහන් ටෙන්ඩර් මණ්ඩල තීරණ ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**5.2 ගරු මන්ත්‍රී චමින්ද කුමාර මහතාගේ යෝජනා**

I. දෙල්වල ප්‍රදේශයේ වතුජනතාව ඇතුළු පවුල් 250 ට ආසන්න පිරිසකගේ ජල පාරිභෝජන අවශ්‍යතා සපුරා ගනු ලබන්නේ අගලවත්ත ජල ව්‍යාපෘතිය මගින්ය.පසුගිය කාලයේ පැවති අධික වර්ෂාව නිසා ගංවතුර,ගස් කඩා වැටීම් නිසා බට විශාල ප්‍රමාණයකට හානි වී ඇත.මේ හේතුවෙන් ජලය නොලැබීම නිසා ප්‍රදේශවාසීන් මහත් අපහසුතාවයට පත් වී ඇත.ජල ව්‍යාපෘතිය අළුත්වැඩියා කිරීම සඳහා PVC 01 1/2 බට 50ක් පමණ ලබාදෙන ලෙස ගම්වාසීන් විසින් නිවිතිගල ප්‍රාදේශිය සභාව වෙත ඉල්ලීමක් කර ඇත.එබැවින් ද්‍රව්‍යාධාර ලෙස එම බට ලබා දීම සුදුසු බවට ගරු මන්ත්‍රී චමින්ද කුමාර මහතා විසින් කරන ලද යෝජනාව ගරු මන්ත්‍රීනි ඉනෝකා ප්‍රියදර්ශනි මහත්මිය විසින් ස්ථීර කරන ලදි.

 ඒ අනුව ගරු සභාවේ කරුණු විමසීමේදී විශාල පිරිසකගේ ජල පාරිභෝජන අවශ්‍යතා මෙම ව්‍යාපෘතිය මගින් සපුරාලීමට හැකි බැවින් කාර්මික නිලධාරී පරීක්ෂා කර ඇස්තමේන්තු සකස් කොට ද්‍රව්‍යධාර ලෙස PVC 01 1/2 බට 50ක් ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

II. ගම උඩ,පෑබොටුව ලිපිනයෙහි පදිංචි චමිලා ගයනි වාසනා නැමැති යන අයගේ ස්වාමිපුරුෂයා මෑතකදී අකුණු සැර වැදී මියගොස් ඇති අතර ඇයද ඇතිවූ කම්පන තත්වය හේතුවෙන් නිතර නිතර රෝහල්ගත කිරීමටද සිදුවී ඇත.ස්වාමිපුරුෂයාගේ දේහය තැබීමටවත් නිවසේ ඉඩ නොතිබු අතර ඉටිරෙදි වලින් ආවරණය කරන පැලක දරුවන් දෙදෙනා සමග ජීවිකාව ගෙවීමට සිදු වී ඇත.ඉතා අනාරක්ෂිතව ජීවත් වන ඇයට නිවසක් සාදා ගැනීමට හැකි උපකාරයක් කරන ලෙස නිවිතිගල ප්‍රාදේශිය සභාවෙන් ඉල්ලීමක් කර ඇත.එබැවින් ඔවුන් වෙනුවෙන් යම් උපකාරයක් කිරීම සුදුසු බව ගරු මන්ත්‍රී චමින්ද කුමාර මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී 1987 අංක 15 දරණ ප්‍රාදේශිය සභා පනතේ

**5.3 ගරු මන්ත්‍රීනි ඉනෝකා ප්‍රියදර්ශනි මහත්මියගේ යෝජනා**

I. විතානකන්ද හන්දියේ බුදුමැදුරක් ඉදිකිරීමට අවසර ඉල්ලමින් විතානකන්ද ත්‍රී රෝද රථ සංගමය මගින් ඉල්ලීමක් නිවිතිගල ප්‍රාදේශිය සභාව වෙත ලැබී ඇත.ඒ සඳහා අවශ්‍ය බිම්කොටස ලබා දීමට ඩී එම් සමින්ද ධනපාල යන අය විසින් එකඟතාවය ලබා දී ඇති බව වැඩිදුරටත් සඳහන් කර ඇත.ඒ අනුව දෙල්වල විතානකන්ද හන්දියේ බුදු මැදුරක් ඉදිකිරීම සඳහා ගරු සභාවේ අනුමැතිය ලබාදීම සුදුසු බව ගරු මන්ත්‍රිනී ඉනෝකා ප්‍රියදර්ශනි මහත්මිය විසින් කරන ලද යෝජ්නාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී එම ස්ථානයේ බුදුමැදුරක් ඉදිකිරීමට සභාවේ එකඟතාවය ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

 (07) වෙනත් කාරණා-සභිකයන්ගේ අදහස් දැක්වීම

1. ගරු මන්ත්‍රී ලෝහිත වේරගම මහතා

නිවිතිගල උඩවත්ත මාර්ගයන් යාකිරීම සදහා මාර්ගය සකස් කිරීමට සභාව මගින් ලබා දුන් සිලින්ඩර් සවිකිරීම සඳහා බැක්හෝ යන්ත්‍රයක් පැය තුන හතරකට අවශ්‍ය වෙලා තියෙනවා.ඒක ලබා දෙන්න කටයුතු කරනවා නම් ගොඩක් අගය කරනවා.මොකද යන්න කලින් මේ වැඩේවත් කරන්න පුළුවන් වුණොත් හොඳයි.

1. ගරු මන්ත්‍රී අජන්ත සිසිර කුමාර මහතා

වීදි පහන් ලබාදෙනවා කියලා කිව්වා.ඒත් තාම හම්බ වුණේ නැහැ.ඉක්මනට ලබා දෙනවා නම් ගොඩක් හොඳයි.

1. ගරු මන්ත්‍රී ආර් ඒ වසන්ත මහතා

ශ්‍රී ලංකාවේ දේශපාලන ඉතිහාසයේ අළුත් අත්දැකීමක් ජනතාවට දැනෙමින් පවතින අවස්ථාවක්.ප්‍රාදේශිය සභා ධුර කාලය ඉක්මවා අවුරුද්දක කාලයක් සභාව ක්‍රියාත්මක වෙමින් තියෙනවා.මැතිවරණ කොමසාරිස් විසින් නීත්‍යානුකූලව මැතිවරණයක් කැඳවලා තියෙනවා.වත්මන් රටේ පසුබිමත් සමග ජනාධිපතිවරයා විසින් එය කල් දැමීමට කටයුතු කරමින් ඉන්නවා.ඒ වගේම මැතිවරණයක් ඹ්නි යැයි කියමින් හඬක් නගන ඇතැම් දේශපාලන කණ්ඩායම්ද අභ්‍යන්තරිකව මැතිවරණය කල්දැමීමේ අපේක්ෂාවෙන් ඉන්නවා.

අද සභාවේ සිදුවු කතාබහත් සමග සිතට ගත යුත්තක් තමයි වඩා වගකීමෙන් වැඩ කළ යුතු බව.සභාවක් විදිහට අපේ වගකීම විය යුත්තේ මහජනතාවට සේවය කිරීමයි.එයට හානියක් වන දෙයක් සිදුවෙනවා නම් එය නොවිය යුතුයි.කණ්ඩායම් නායකයෙක් විදිහට අපේක්ෂකයෙක් විදිහට මම ඉදිරි මැතිවරණයට තරඟ කරනවා.මා සහභාගි වන දේශපාලනික වේදිකාවන් වල සභාවේ මා එකඟ නොවු කරුණු පිළිබඳව කතාකළා.ඉදිරියේදීත් එලෙසමයි.ඒක මම විවෘතව කියනවා.මගේ හිතට එකඟවයි ඒ දේ සිදුකරන්නේ.ඒක හුදෙක් දේශපාලනිකව අදහස් දැක්වීමක්.පෞද්ගලික කරුණු පදනම් වෙලා නැහැ.උදාහරණකයක් විදිහට උප සභාපතිතුමාගේ දුරකතනය සම්බන්ධව මම කතා කළා.මෙතන විවිධ දේශපාලන කණ්ඩායම් නියෝජනය කරනවා.අපේ දේශපාලන මතයන් එකිනෙකට වෙනස් වුවත් මෙතැනදී කතා කරන යෝජනා වලට හඩක් නොනැගුවත් මෙතන සිටින හැමෝම ඒ පිළිබඳ මනා අවබෝධයකින් තමයි කටයුතු කරන්නේ.ඕනිනම් අපි සම්මත කරන ඇතැම් යෝජනා තුළින් නිලධාරීන්ට පුළුවන් සීමාවන් ඉක්මවා යන්න.මෙතැන සිටින ඇතැම් මහජන නියෝජිතයන් සභාපතිතුමා ඇතුළුව ඉදිරි මැතිවරණයට තරඟ කරන්නේ නැහැ.නමුත් දැන් ගන්නා තීන්දු නිසා සභාවේ යම් අක්‍රමකිතාවයක් සිදුවුවහොත් ඉදිරියේදී ඒ සම්බන්ධයෙන් අපි සියල්ලටම වගකීමට බැඳෙන්න වෙන බව මතක් කරන්න ඕනි.ඉස්සර වගේ නෙමෙයි ජනතාව දැන් බුද්ධිමත්.හොඳ අවධානයකින් තමයි කටයුතු කරන්නේ.තමා නියෝජනය කරන දේශපාලන පක්ෂ වල නායකයින්ගේ අරමුණු නම් සාක්ෂාත් කරන්නේ නම් ඒ තුළින් ජනතාවට හොඳ සේවාවක් ලබාදෙන්න බැහැ.ඒ අරමුණ ඉෂ්ට වෙන්නෙ නැහැ.

සභාවෙන් විය යුතු කාර්යයන් ජනතාවට ඉටුවීම පිළිබඳ සෑහිමකට පත්වෙන්න බැහැ.පුර්ව ළමා විය සංවර්ධන කටයුතු,ක්‍රීඩා කුසලතා නැංවීමට,මාතෘ හා ධාරක සේවාවන්ට අදාල පහසුකම් සැපයීම,කසළ කළමනාකරණය වැනි සභාවෙන් ඉටුවිය යුතු අත්‍යාවශ්‍ය කාරණාවන් ක්‍රියාත්මක කරන්න බැරි සභාවේ ඇති අරමුදල් ප්‍රමාණවත් නොවන නිසා.මම ආරම්භක සභාවේ සිටම කියන්නේ ආදායම් උත්පාදන මාර්ග ක්‍රියාත්මක කළ යුතු බවයි.මැණික් වෙළඳාමේ නිරත වෙලා සිටින පුද්ගලයෙක් විදිහට නිවිතිගල ඇති මැණික් සම්පත් වලින් අපි අදායම් රැස්කරන්න ප්‍රමාණවත් දායකත්වයක් ලබලා දීලා නැහැ.මැණික් ගලක් හරියට ටෙස්ට් කරන්න ඕනි තාක්ෂණය මැණික් හා ස්වර්ණාභරණ අධිකාරියෙත් නැහැ.එවැනි තාක්ෂණික මධ්‍යස්ථානයක් නැත්නම් GEM HUB එකක් නිවිතිගලට අත්පත් කරගතහොත් දෛනිකව විශාල ආදායමක් ඉපැයීමට පුළුවන්.අපිට බලයට පත්වෙන්න හුදු ආශාවක් නැහැ. අපේ සංවර්ධන යෝජනා තාම සකස් කරලා නැහැ.ඉදිරියේදී සභාවට පත්වෙන සියළු දෙනාගෙන්ම ඉල්ලා සිටින්නේ ඉදිරි සංවර්ධන යෝජනා වලට මෙවනි යෝජනා ඇතුළත් කර ගන්න.

ඒ වගේම තමයි ඇලපාත ප්‍රදේශයේ තරුණ පිරිස කුඩු,අයිස් වැනි මත්ද්‍රව්‍ය සඳහා යොමුවීම වැඩිවෙලා තියෙනවා.ඒවා රත්නපුරයේ දේශපාලන බලය,මුදල් බලය ඇති අය තමයි ඒවා ගෙන්වන්නේ.ඒවා නවත්වන්න කාටවත් බැහැ.නවත්වන්න උත්සහ කරන්නෙත් නැහැ.අපේ කාලයේ සභාපතිතුමාගේ කාලයේ අපි විවේක ලද අවස්ථා වල කළේ ක්‍රීඩාවට නැඹුරුවීම.ඒත් දැන් එහෙම නැහැ.ක්‍රිකට් තරඟයට සහභාගි වෙන්නෙත් තෑගි වලට හම්බවෙන්නේ මොනවද බලලා.අපේ විෂය පථයට තියෙන ක්‍රීඩා කටයුතු පිළිබඳ අවධානය යොමුකළහොත් තරුණ පිරිස විනාශ වීම වළක්වා ගන්න පුළුවන්.

පාර්ලිමේන්තුව,පළාත් සභාව වගේ නෙමෙයි සභාවේ විපක්ෂයක් කියලා බෙදීමක් නැහැ.ජ්‍යෙෂ්ඨත්වය අනුව තමයි අසුන්ගන්නේ.එහෙම කරන්න හේතුව සභාව යනු සභාපතිවරයා ප්‍රමුඛ මන්ත්‍රීම්ණ්ඩලය පක්ෂ විපක්ෂයකින් තොරව ජනතාවගේ උපතේ සිට මරණය දක්වාම පැවරෙන සුභසාධනික කටයුතු සිදුකිරීමට ඇති වගකීම නිසාවෙනි.අපි නැවත සභාවක හිටියත් නැතත් සිදුවු වැරදි අක්‍රමකිතා හදාගෙන ජනතාවට උපරිමයෙන් සේවය කරන්න එකතු වෙන්න.ඒ වෙනුවෙන් කැපවීම් කරන්න කියමින් මගේ කතාව අවසන් කරනවා.

1. ගරු මන්ත්‍රී නුවන් බෝඹුවල මහතා

මුලින්ම දරුවන්ට පොත් ලබාදීමේ වැඩසටහන ඉදිරියේදී ක්‍රියාත්මක වෙනවාදැයි ගරු සභාපතිතුමාගෙන් දැනගන්න කැමතියි.අද දින ගලි බවුසරය සම්බන්ධ කරුණේදී ගරු වසන්ත මන්ත්‍රීතුමගේ අදහසත් සමග මා එකඟ වෙනවා.මම පෞද්ගලිකව විශ්වාස කරනවා මෙතැන නිලධාරීන් කිසිදු වංචනික ක්‍රියාවක් සිදුකරන්නේ නැහැ කියලා.නමුත් අපේ අරමුණ විය යුත්තේ අපේ ප්‍රාදේශිය සභාව හොඳම ප්‍රාදේශීය සභාව බවට පත්කිරීම වුණත් ආයතන තුළ සිටින ඇතැම් පිරිස් දේශපාලනික වශයෙන් බෙදීම් ඇති නිසා මෙවැනි දේ සිදුවනවා.මේවායේ සියළු දේම සත්‍ය නෙමෙයි.ඒත් අපි ඒ අඩුපාඩු හදාගෙන ඉදිරියට යන්න ඕනි.සභාව හැකි උපරිමයෙන් ජනතාවට සේවය කරන්න කැපවුණා.කොවිඩ් කාලයේ සභාපතිතුමා ඇතුළු කාර්ය මණ්ඩලය ඒ වෙනුවෙන් සාධනීය කැපවීමක් කළා.ඒ පිළිබඳව අගයන්න ඕනි.අද සිදුවීමේදී නිලධාරීට යම් සිත්රිදවීමක් වුණා නම් ඒ ගැන කණගාටු වෙනවා.

ගරු වසන්ත මන්ත්‍රීතුමා පැවසු පරිදි නිවිතිගල බල ප්‍රදේශයේ මැණික් ව්‍යාපාරය ආශ්‍රිතව ආදායම් උත්පාදන මාර්ග ඇතිකළ යුතුයි.තිරිවානගලක් වත් හම්බ වෙන්නේ නැති තායිලන්තය තමයි මැණික් වලින් ආදායම් උපයන්නේ.මැණික් කර්මාන්තයේ අපරභාගය තමයි මේ ගෙවෙන්නේ.මැණික් ඉඩම් සතු වෙලා තියෙන්නේ ලොකු මැණික ව්‍යාපාරිකයන්ට.ඒ නිසා ගැරුම්කරුවන්ට ඒකේ ප්‍රතිලාභ හිමවෙනවා කියලා හිතන්න අමාරුයි.නීතිය වුණත් ක්‍රියාකරන්නේ පොඩි මිනිසුන්ට.මහාපරිමාණ පතල් සඳහා කිසිම නීතියක් නැහැ.ඒ නිසා මැණික් කර්මාන්තයේ උන්නතිය වෙනුවෙන් සංවර්ධන යෝජනා සභාව තුල ක්‍රියාත්මක වෙනවා නම් හොඳයි.

මම නම් ආයේ මැතිවරණයට තරඟ කරන්නේ නැහැ.මේ කාලය තුළ ගරු සභාපතිතුමාගේ සහයෝගය පිළිබඳව ඉතා අගය කොට සළකනවා.ඒ වගේම තමයි සහෝදර මන්ත්‍රී පිරිස ඉතා සහයෝගයෙන් කටයුතු කළා.ඉදිරියේදීත් සභාවක් විදිහට විනිවිදබවයෙන් යුතුව කටයුතු කරමින් ඉදිරියට යන්න කියලා ප්‍රාර්ථනා කරමින් මගේ කතාව අවසන් කරනවා.

1. ගරු මන්ත්‍රී සුරේෂ් කාන්ත් මහතා

විගණන කමිටුව සහ මුදල් ප්‍රතිපත්ති කාරක සභාව නියෝජනය කරන නිසා අද දින සිදුවු සම්බන්ධ සිදුවීම පිළිබඳව යම් අදහසක් කියන්න ඕනි.ඇත්තටම ඒ පිළිබඳව කණගාටු වෙනවා.සභාවේ කටයුතු විනිවිද බවකින් සිදුකළ යුතුය.නැත්නම් සභාවක් විදිහට අපිට ඒකට මැදිහත් වෙන්නත් බැහැ.

මේ දිනවල සර්වෝදයෙන් රුපියල් විසිදහසක් ලබා දෙන වැඩසටහනක් කරනවා.නිර්ණායක කොහොම තීරණය කළාද කියලා දන්නේ නැහැ.ඇති හැකි ඇතැම් අයට ඒ දීමනාවට හිමිකම් කියනවා ඒත් අසරණ පවුල් වලට ඒක ලැබෙන්නේ නැහැ.ඒක මිනිසුන්ගේ වරදක් නෙමෙයි.ඒ නිර්ණායක වල තියන දුර්වලකම.ඒ නිසා අපහසුතාවයට පත්වෙන්නේ ගම නියෝජනය කරන මහජන නියෝජිතයෝ වන අපි.

මොණරා නටනකොට තමයි ලස්සන.ඒ වගේම තමයි ජාතික ජන බලවේගයේ කතාව.කතාව නම් අනර්ඝයි.ඒත් ක්‍රියාව ගැන නම් තියෙන්නේ දෙගිඩියාවක්.හැට නවලක්ෂයක් ජනවරම ලබාදෙනකොට රටේ හැදුණු රැල්ලේ part two තමයි මේක.අන්තිමේදී රට ආගාධයකට දාලා නායකයොත් රටෙන් පැනලා ගියා.ඒ වගේ තමයි මෙවරත් සිදුවන්නේ.2005 දී ජනතා විමුක්ති පෙරමුණ කරපු දේ නිසා තමයි අදටත් රටට මෙහෙම දෙයක් වෙලා තියෙන්නේ.දන්න අයටත් කියන්නේ ජාතික ජන බලවේගය එක්ක එකතු වෙන්න එපා කියලා.අපිට ඡන්දෙ දෙන්න කියලා නෙමෙයි ඒකෙන් අදහස් කරන්නේ.නිවැරදි තීරණයක් ගන්න කියලා.අත්දැකීම් නැති අයට රට භාර දුන්නොත් තිබුණටත් වඩා රට ආගාධයකයට පත්වෙයි.

අවුරුදු 05ක් තිස්සේ මෙම සභාවේ ද්‍රවිඩ මන්ත්‍රීවරයෙකු ලෙස මට කිසිදු වෙනසක් නොකර කටයුතු කිරීම පිළිබඳව මම ස්තුතිවන්ත වෙනවා.මෙවර සභාවෙන් පසු අපි ඉන්නත් පුළුවන්.නැතිවෙන්නත් පුළුවන්.ගරු සභාපතිතුමා විශේෂයෙන් මතක් කරන්න ඕනි.උපරිමයෙන් මට සහයෝගය දැක්වුවා.ඒ පිළිබඳව ඔබතුමාට ස්තුතිවන්ත වෙනවා.ඒ වගේම තමයි ලේකම්තුමිය ඇතුළු නිලධාරී මණ්ඩලයටත් සියළු දෙනාටමත් ස්තුතිවන්ත වෙමින් මගේ කතාව අවසන් කරනවා.

1. ගරු මන්ත්‍රී චමින්ද කුමාර මහතා

හෙට්ටිකන්ද ප්‍රදේශයේ දරුවන්ගේ බර කිරන්න ගියේ වත්තහේන මධ්‍යස්ථානයට.ඒත් දැන් පෑබොටුවේ අළුත් ස්ථානයක තමයි බර කිරන්නේ.ඒතැනට යන්න ගොඩක් අපහසුයි.මිස්ටවත් එතැනට යන්න බැහැ.ඒ පිළිබඳව අදාල බලධාරීන් දැනුවත් කරන්න කියලා ඉල්ලා සිටිනවා.

ජාතික ජන බලවේගය මහ සද්දෙන් කතා කළාට ඇති වැඩක් නැහැ.ඒ පක්ෂෙ ඉන්නේ සුදනෝ විතරයි කියලා කියන්නේ.ඒත් දෙල්වල කසිප්පු කාරයෝ වගේ අය තමයි ඒ පක්ෂෙ ඉන්නේ.ඒ අය මාත් එක්ක කොහොමත් තරහයි.මම ඒ අයට විරුද්ධව කතා කරන නිසා තමයි තරහ.අපෙන් වැඩ කරගෙන දැන් කරගන්න වැඩක් නැති කුහකයෝ ජාතික ජන බලවේගයත් එක්ක එකතුවෙලා ඉන්නේ.මගේ කොට්ඨාශයේ නම් ඒවට ඉඩක් නැහැ.මම මිනිසුන්ට වැඩක් කරලා තමයි ඡන්දේ ඉල්ලන්නේ.මොකුත්ම නැතිව ඇවිත් ඡන්දේ ඉල්ලුවට වැඩක් නැහැ.ඒවා කවි,කතා විතරයි.මෙතන ඉන්න කවුරුත් කිසිදු වංචාවක් සිදුකරන්නේ නැහැ.නිලධාරීනුත් එලෙසමයි.ගරු මන්ත්‍රී වසන්ත මහතාගේ හිතට එකඟව බැලුවොත් එතුමත් ඒක දන්නවා.පොඩි හරි දෙයක් අල්ලගේන හඬක් නැගුවට වැඩක් නැහැ.

ලබන සභාවට ගරු සභාපතිතුමා තරඟ කරන්නේ නැති එක ගැන කණගාටුයි.එතුමා වගේ අය මේ සභාවේ ඉන්න ඕනි.පක්ෂ විපක්ෂ භේදයකින් තොරව සියළුදෙනාටම සමව අවස්ථාව දුන්නා.මැතිවරණයකට ඉදිරිපත් වුණොත් මම නිදහස් පක්ෂ අපේක්ෂකයෙක් විදිහට ඔබතුමා පිළිබඳ දේශපාලන වේදීකාවේ කතා කරනවා.බොහෝම ස්තුතියි සභාපතිතුමා. සියළුදෙනාටම තෙරුවන් සරණ ප්‍රාර්ථනා කරමින් මගේ කතාව අවසන් කරනවා.

1. ගරු උප සභාපති විජිත වැරණියගොඩ මහතා

අද දින සභාවේදි කතාබහට ලක්වුණු කරුණු ගැන අවධානය යොමු කළොත් කාර්යාලයේ අභ්‍යන්තර දේවල් පිටට යාම ගැන අවධානය යොමු කළ යුතුය.ඒක ලොකු අවධානමක්.කාර්යාලයේ නිලධාරීන් තුළ ඇති විශ්වාසය ගැන දෙගිඩියාවක් තියෙන්නේ.ඒ නිසා ගරු සභාපතිතුමා,ලේකම්තුමිය ඒ දේ ගැන නිසි ක්‍රියාමාර්ගයක් ගන්න.නැත්නම් අනර්ථයේ රාජ්‍ය නිලධාරීන්ට කරදරේ වැටෙන්නයි වෙන්නේ.එවැනි හේතු මත විශ්‍රාම වැටුප පවා අහිමි වෙන්නත් ඉඩ තියෙනවා.අනිත් කාරණේ තමයි යම් අඩුපාඩුවක් සිදු වී ඇත්නම් මින් ඉදිරියට එලෙස නොවෙන්න කටයුතු කළ යුතුය.නවක නිලධාරින් ඉන්නවා නම් ඔවුන් දැනුවත් කරලා කරුණු සාකච්ඡා කරලා ගැටළු විසඳා ගැනීමට කටයුතු කළ යුතුයි.

වසන්ත මන්ත්‍රීතුමා ප්‍රකාශ කළා දේශපාලන පක්ෂවල නායකයින්ගේ අදහස් මත යැපිය යුතු නැහැ කියලා.ඒත් පක්ෂයේ මතය තමයි එතුමා මෙතන ක්‍රියාත්මක කරන්නෙත්.මෙතන සිටින අනෙකුත් මන්ත්‍රීවරුන්ටත් දේශාපාලනික පරිසරයක් තියෙනවා.ඒ නිසා ඒ අනුව කටයුතු කරන්න ඕනි.ඔබතුමාලට වේදිකාවේ සුර කතාවක් තියෙන්නේ.හැබැයි ක්‍රියාව සම්බන්ධයෙන් තියෙන්නේ ජනතාවටත් අපිටත් දෙගිඩියාවක්,ඔබතුමා මෙතන කතා කරන දේවල් ගිහිල්ලා වේදිකාවෙත් කියනවා.ඒවා සදාචාරාත්මක නැහැ.මම දුරකතනයක් ගත්තේ අවශ්‍ය අනුමැතිය අරගෙන.කාලීන අවශ්‍යතාවය පදනම් කරගෙන.නැතිව ඒක හොරෙන් ගත්තේ නැහැ.අපි හොරකම් කරලා නැහැ.ඒ නිසා තමයි මෙවරත් ජනතාව අතරට ගිහිල්ලා මැතිවරණයට ඉදිරිපත් වෙන්නේ.

සභාපතිතුමා ඇලපාත මාර්ගය දෙපස කැළිකසල එක්රැස් වෙලා තියෙනවා.පසුගිය දින වල ට්‍රැක්ටර රථය නිතරම දෝෂ වලට ලක්වීම නිසා කසළ එකතු කිරීම නිසියාකාරව කරන්න බැරි වෙලා තියෙනවා.කසල රැස්කිරිමේ මධ්‍යස්ථානයක් නොමැති වීමත් තවත් ගැටළුවක්.ඒ නිසා ඒ සම්බන්ධයෙන් සුදුසු ක්‍රියාමාර්ගයක් කාර්ය භාර නිළධාරිනිගේ මැදිහත්වීමෙන් සිදුකරනවා නම් ගොඩක් හොඳයි.මේක අපේ අවසන් සභාව හෝ ඊට කලින් සභාව වෙන්න පුළුවන්.ඒ නිසා ගරු ලේකම්තුමියට කියන්නේ අපි හිටියත් නැතත් සභාවේදී සම්මත කරන ලද යෝජනා වලට ප්‍රමුඛතාවය ලබාදීලා ඒවා සිදුකරන්න.පුළුවන් උපරිමයෙන් හැකි පරිදි ජනතාවගේ ගැටළු විසඳිමට මැදිහත් වුණා.හැබැයි හිතපු විදිහටම ඒවා කරන්න බැරි වුණා.ඒ නිසා පල්ලේපත්තුවෙත් අත්‍යවශ්‍ය කාරණා කිහිපයක් තියෙනවා සිදු කරන්න.ඒ පිළිබඳව අවධානය යොමු කරලා කටයුතු කරන්න කියලා ඔබතුමියගෙන් ඉල්ලා සිටිනවා.

බොහෝමයක් මන්ත්‍රීවරු ප්‍රකාශ කළා වගේම ගරු සභාපතිතුමා මේ කාලය තුල කළ සේවය පිළීබඳ අගය කරනවා.මීට පෙරත් විපක්ෂ මන්ත්‍රීවරුත් එතුමාගේ සේවය අගය කළා.එතුමා පක්ෂ භේද ගැන සැළකුවේ නැහැ.එක පවුලක් වගේ සභාවේ අපි කටයුතු කළා.ඒ පිළිබඳව ඔබතුමාටත්,ලේකම්තුමිය ඇතුළු නිලධාරී මණ්ඩලයටත් ,මාධ්‍යවේදී මහතුන්ටත් මගේ ස්තුතිය ප්‍රකාශ කරමින් මම මගේ කතාව අවසන් කරනවා.

.

1. **ගරු සභාපති කුලතුංග ලියනගේ මහතාගේ අදහස් දැක්වීම**

තවත් අපිට එක් සභාවක් විතරක් තමයි මේ විදිහට රැස්වෙන්න පුළුවන්.මේ අවුරුදු 05 තුළ සභාවක් විදිහට අපිට පුළුවන් උපරිමයෙන් ජනතාව වෙනුවෙන් කටයුතු කළා.නිවිතිගලට ලොකු ගැටළුවක්ව පැවතුණ කසළ රැස්කිරීමේ තැනක් නොතිබීම අද වන විට නිසි විසඳුම් ලබා දෙමින් ක්‍රියාකරලා තියෙනවා.ආදායම් රැස් කිරීමත් පුළුවන් අයුරින් අපි සිදුකළා.සමහර අතපසුවීම් වෙන්න ඇති.ඒවා අපි නැහැ කියන්නේ නැහැ.ඒ නිසා ඒවා නිවැරදි කරගනිමින් ඉදිරියට යන්න ඕනි.පත්වෙන සභාපතිතුමාට දුෂ්කර පරිසරයක් නෙමෙයි තියෙන්නේ.කටයුතු කරගෙන යාමට අවශ්‍ය පසුබිම නිවිතිගල ප්‍රාදේශීය සභාව තුළ නිර්මාණය වෙලා තියෙනවා.අපි මෙතෙක් එක පවුලක් විදිහට ආපු ගමන ගැන මම පෞද්ගලිකව ගොඩක් සතුටු වෙනවා.

ගරු වසන්ත මන්ත්‍රීතුමා දිගානකන්ද ජල ව්‍යාපෘතිය ක්‍රියාත්මක කිරිම කඩිනම් කිරීම සදහා අවශ්‍ය කටයුතු කරන්න.නැත්නම් ඒකත් ඉදිරියේදී ගැටළුවක් වෙයි.

අද දිනට නියමිත සභාවේ කටයුතු අවසන් බැවින් පැමිණ සිටින ගරු මන්ත්‍රීතුමන්ලා,මන්ත්‍රීතුමියන්ලා සියළු දෙනාටම ස්තුතිවන්ත වෙමින් සභාවේ කටයුතු අවසන් කරනවා.

ප.ව 1.35ට ගරු සභාවේ කටයුතු අවසන් කරන ලදි.

 2023 පෙබරවාරි මස 21 වන දින සභාපති,

 නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල